钦定古今图书集成/明伦汇编/氏族典/第445卷 > 《廖用贤尚友录》 > 柳庆
## 钦定古今图书集成/明伦汇编/氏族典/第445卷 > 《廖用贤尚友录》 > 柳庆

按《周书柳庆传》，“庆字更兴，解人也。五世祖恭，仕后赵，
为河东郡守。后以秦赵丧乱，乃率民南徙，居于汝、颍
之间，故世仕江表。父僧习，齐奉朝请，归魏，历北地、颍
川二郡守。庆起家奉朝请。魏孝武将西迁，除散骑侍
郎，驰传入关，见太祖，共论时事，太祖即请奉迎舆驾。
八年，迁大行台郎中，封清河县子。十六年，太祖东讨”，
以庆为大行台右丞，还转尚书右丞。魏废帝初，除民
部尚书。庆威仪端肃，枢机明辨。太祖每发号令，常使
庆宣之，天性抗直，无所回避。二年，授车骑大将军、仪
同三司。六官建，拜司会中大夫。孝闵帝践阼，赐姓宇
文氏，进爵平齐县公。晋公护初摄政，欲引为腹心，庆
辞之，出为万州刺史。保定三年，又入为司会。天和元
年薨，谥曰景。子机嗣。